b'\n_START_ARTICLE_\nKulmin lentom\xc3\xa4ki\n_START_SECTION_\nHistoria\n_START_PARAGRAPH_\nVuonna 1950 rakennettiin ensimm\xc3\xa4inen lentom\xc3\xa4ki Kulmiin. Lentom\xc3\xa4en K-piste sijaitsi aluksi 100 metriss\xc3\xa4, mutta sit\xc3\xa4 on suurennettu monta kertaa. Vuonna 1974 rakennettiin ensimm\xc3\xa4inen tuuliverkko ja sit\xc3\xa4 suurennettiin vuonna 1985 25 metrin korkuiseksi. Lentom\xc3\xa4en ensimm\xc3\xa4inen iso remontointi tapahtui vuosina 1984\xe2\x80\x931985, jolloin K-piste siirtyi 185 metriin._NEWLINE_My\xc3\xb6s naiset ovat hyp\xc3\xa4nneet Kulmin lentom\xc3\xa4est\xc3\xa4 ja ensimm\xc3\xa4isen\xc3\xa4 helmikuussa 1997 it\xc3\xa4valtalainen Eva Ganster hypp\xc3\xa4si uudeksi naisten maailmanenn\xc3\xa4tykseksi 167,0 metri\xc3\xa4. Tammikuussa 2003 it\xc3\xa4valtalainen Daniela Iraschko hypp\xc3\xa4si kolmannella hypyll\xc3\xa4\xc3\xa4n voimassa olevan naisten maailmanenn\xc3\xa4tyksen 200,0 metri\xc3\xa4. Vuoden 2006 MM-kilpailujen karsinnoissa hypp\xc3\xa4\xc3\xa4j\xc3\xa4legenda Andreas Goldberger lopetti uransa hypp\xc3\xa4\xc3\xa4m\xc3\xa4ll\xc3\xa4 ep\xc3\xa4virallisen m\xc3\xa4kienn\xc3\xa4tyksen._NEWLINE_Vuoden 2016 lentom\xc3\xa4en MM-kilpailuja varten vuonna 2014 Kulmin lentom\xc3\xa4ki remontoitiin ja K-piste siirtyi 185 metrist\xc3\xa4 200 metriin ja m\xc3\xa4kikoko siirtyi 200 metrist\xc3\xa4 225 metriin. Remontointity\xc3\xb6t aloitettiin kes\xc3\xa4kuussa 2014. Remontissa hyppyrin keulaa siirrettiin taaksep\xc3\xa4in 21 metri\xc3\xa4, alastulorinne muotoiltiin uudestaan ja tuomaritornia korotettiin yhdell\xc3\xa4 kerroksella. Joulukuussa 2014 remontointity\xc3\xb6t valmistuivat ja ensimm\xc3\xa4iset testihypyt suoritettiin 8. tammikuuta 2015. Uudesta lentom\xc3\xa4est\xc3\xa4 arveltiin olevan mahdollista hyp\xc3\xa4t\xc3\xa4 yli 230 metri\xc3\xa4. Arvelut toteutuivat tammikuussa 2015 Severin Freundin hyp\xc3\xa4tess\xc3\xa4 uudeksi m\xc3\xa4kienn\xc3\xa4tykseksi 237,5 metri\xc3\xa4. Seuraavan vuoden tammikuussa lentom\xc3\xa4en MM-kilpailuissa uuden m\xc3\xa4kienn\xc3\xa4tyksen teki ensin Noriaki Kasai (240,5\xc2\xa0m) ja my\xc3\xb6hemmin Peter Prevc (243,0\xc2\xa0m ja 244,0\xc2\xa0m). Kes\xc3\xa4ll\xc3\xa4 2017 HS-piste siirrettiin 225 metrist\xc3\xa4 235 metriin.\n_START_SECTION_\nSchneeschanze\n_START_PARAGRAPH_\nVuonna 1910 rakennettiin ensimm\xc3\xa4inen Schneeschanze (suom. Lumihyppyrim\xc3\xa4ki) Kulmiin. Vuonna 1925 rakennettiin hyppyrim\xc3\xa4ki ja siit\xc3\xa4 oli mahdollista hyp\xc3\xa4t\xc3\xa4 noin 60-metrisi\xc3\xa4 hyppyj\xc3\xa4. Vuosina 1950\xe2\x80\x931984 rakennettiin vuosittain hyppyrim\xc3\xa4ki hieman vasemmalle lentom\xc3\xa4est\xc3\xa4. Vuonna 1950 lentom\xc3\xa4en karsinta hyp\xc3\xa4ttiin Schneeschanzesta ja joinakin vuosina noin 100 metrin hypyt olivat mahdollisia. Vuonna 1975 siin\xc3\xa4 j\xc3\xa4rjestettiin viimeinen kilpailu ja se rakennettiin viimeisen kerran vuonna 1984. Schneeschanzessa ei ollut yht\xc3\xa4\xc3\xa4n pysyvi\xc3\xa4 rakenteita, vaan se rakennetiin aina lumesta.'